
Opis spremembe
Ukrep, povezan z investicijami v javno železniško infrastrukturo v okviru operativnega programa 2020–2025, predstavlja enega največjih razvojnih ciklov slovenskega železniškega omrežja. Njegov cilj je povečanje zmogljivosti, varnosti, dostopnosti in povezljivosti železniškega sistema.

Med ključnimi projekti je gradnja drugega tira Divača–Koper, kjer so bila leta 2025 zaključena glavna gradbena dela na odseku med Črnim Kalom in Koprom, nadaljevala pa so se dela proti Divači. Direkcija RS za infrastrukturo je v letu 2025 izvedla za več kot 291 milijonov evrov železniških investicij oziroma več kot 310 milijonov evrov skupaj s sredstvi iz Načrta za okrevanje in odpornost.

Zaključeni oziroma izvedeni so bili številni projekti modernizacije železniških postaj in objektov, med drugim v Novi Gorici, Litiji, Mariboru, Ilirski Bistrici, Poljčanah in Ljubljani. Hkrati potekajo pomembni projekti nadgradnje železniške postaje Ljubljana, vozlišča Jesenice ter odseka Ljubljana–Divača.

Posebna pozornost je namenjena zagotavljanju dostopnosti železniške infrastrukture za invalide in funkcionalno ovirane osebe.

Zakonodaja, ki jo je bilo treba spremeniti
•	Zakon o spremembah in dopolnitvah Zakona o izenačevanju možnosti invalidov (ZIMI-D).

Bistvo administrativne razbremenitve
Administrativna razbremenitev temelji na sistematičnem vključevanju standardov dostopnosti v načrtovanje in izvedbo infrastrukturnih projektov. Takšen pristop zmanjšuje potrebo po naknadnih prilagoditvah in dodatnih postopkih ter zagotavlja enotno raven dostopnosti železniške infrastrukture.

V okviru investicij se urejajo dostopi brez arhitekturnih ovir, dvigala, klančine, taktilne oznake, prilagojene čakalnice, sanitarije ter informacijski sistemi za različne skupine uporabnikov.

Na koga sprememba vpliva
· Potnike v železniškem prometu.
· Invalide in funkcionalno ovirane osebe.
· Prevoznike v potniškem in tovornem prometu.
· Upravljavca javne železniške infrastrukture.
· Lokalna okolja ob železniških progah.
· Gospodarstvo in logistične družbe.
· Uporabnike evropskih prometnih koridorjev.



Skupni učinki
Učinki ukrepa so prometne, razvojne, gospodarske in socialne narave. Nadgradnja železniške infrastrukture povečuje prepustnost in varnost železniškega omrežja, izboljšuje dostopnost za vse uporabnike, vključno z invalidi in funkcionalno oviranimi osebami ter prispeva h krajšim potovalnim časom. Projekti prispevajo tudi k učinkovitejšemu železniškemu prometu, boljšim povezavam z evropskim omrežjem in zmanjševanju negativnih vplivov prometa na okolje.

